HU Az Európai Unió Hivatalos Lapja C 129/23

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 129/12

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„RHEINISCHES APFELKRAUT“

EK-sz.: DE-PGI-0005-0716-02.09.2008

OFJ ( X ) OEM ( )

1. Elnevezés:

„Rheinisches Apfelkraut“

2. Tagállam vagy harmadik ország:

Németország

3. A mezõgazdasági termék vagy élelmiszer leírása:

3.1. A termék típusa:

1.6. osztály: gyümölcs-, zöldség- és gabonafélék, nyersen vagy feldolgozva

3.2. A termék leírása, amelyre az 1. pontban található elnevezés vonatkozik:

Frissen szedett, sűrített almából és körtéből készült szirup.

A termék kizárólag egész almából és körtéből, csak egészséges, teljesen érett gyümölcs feldolgozásával készül. Amennyiben a feldolgozásra a betakarítási időszakban, azaz a nyár végétől november közepéig kerül sor, friss gyümölcsöt használnak. Ha tavasszal végzik a feldolgozást, szintén csak egész gyümölcsöket használnak, nem használnak félkész árut. A gyümölcs ebben az esetben kizárólag hűtőházakból származik. Egy kiló végtermékhez legalább 2,7 kg gyümölcs kerül felhasználásra, ebből legalább 2,1 kg alma. A lekvárral ellentétben az ún. „Kraut” kizárólag gyümölcsléből, azaz más növényi összetevők nélkül készül. Az áru átvételekor vizuális ellenőrzésre kerül sor, melynek során a higiéniát, az esetleges rothadást és kártevőfertőzést vizsgálják.

A nyers árut a feldolgozás előtt vízfürdőben tisztítják meg. Ezután az egész almákat és körtéket nyomás nélkül, kímélő módon megfőzik. A cefrét kipréselik, a levet pedig leszűrik.

A párolókészülékben vákuum alatt kímélő módon kivonják a vizet a tiszta léből. A félkész termék szárazanyag-tartalma legalább 58 °–62 °Brix. E gyártási szakasz és szükség esetén a félkész termék nagy méretű tartályban, legfeljebb 10°C-on történő tárolása után kerülhet sor cukor és pektinek hozzáadására az üzem hagyományos receptje szerint.

A végső ellenőrzés a szárazanyag-tartalom mérésével történik. A termék közvetlenül, forrón üvegbe tölthető és forgalomba hozható.

1 000 g kész termékhez legfeljebb 400 g cukorféleség hozzáadása megengedett. Az „Apfelkraut” cukor hozzáadása nélkül, kizárólag almából is előállítható.

Külső jellemzők: sötétbarna, zselé állagú massza

Íz: édes-savanykás almaíz

Illat: édes

A végtermék cukortartalma (a tűréshatár minden esetben ± 3 %):

szacharóz: 9 %

glükóz: 21 %

fruktóz: 28 %

Brix-fok (késztermék): 65–68

pH-érték: 3,1-től 3,7-ig

nedvességtartalom: 35 % (± 3 %)

3.3. Nyersanyagok (kizárólag a feldolgozott termékek esetén):

—

3.4. Takarmány (kizárólag állati eredetű termék esetében):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A teljes gyártási folyamat a körülhatárolt földrajzi területen történik, és annak során csak egész, egészséges, teljesen érett, friss vagy hűtőházból származó almák és körték kerülnek feldolgozásra.

3.6. A szeletelésre, aprításra, csomagolásra stb. vonatkozó egyedi szabályok:

—

3.7. A címkézésre vonatkozó egyedi szabályok:

—

4. A földrajzi terület tömör meghatározása:

Rajna-vidék, idetartozik Észak-Rajna-Vesztfáliában Köln közigazgatási körzete, Düsseldorf közigazgatási körzetéből Mettmann járás, Düsseldorf városa, Rhein-Kreis Neuss járás, Mönchengladbach városa, Viersen járás, Krefeld városa, Kleve járás, Wesel járás, valamint Rajna-vidék-Pfalzban Ahrweiler és Mayen-Koblenz járás.

5. Kapcsolat a földrajzi területtel:

5.1. A földrajzi terület sajátosságai:

A „Rheinisches Apfelkraut” a Rajna-vidék hagyományos terméke. A Rajna-vidék rendelkezik valamennyi, a gyümölcsfák neveléséhez szükséges adottsággal. Az évszázadok során intenzív gyümölcstermesztő vidékké vált. Máig magas a gyepes gyümölcsösök aránya és sokféle almafajta terem. Az éghajlati viszonyok kedveznek az olyan fajták termesztésének, amelyek a savnak és a természetes pektineknek az optimálisan kenhető termék előállításához szükséges arányával rendelkeznek.

Éppen a lehullott gyümölcs tartósítására főztek itt hagyományosan mindig is „Apfelkraut”-ot. Az elmúlt századok során gyakorlatilag minden gazdaság a saját, önállóan előállított, édes-aromás „Apfelkraut”-ját használta, hogy télen ezzel édesítse az élelmiszereket. A hagyományos gyártási módszer, azaz a kímélő, nyomás nélkül történő főzési eljárás és különösen a számos almafajtából a tökéletes pektin-savarány elérését biztosító keverékről szóló tudás nemzedékről nemzedékre szállt. Az „Apfelkraut” előállításának ezért a Rajna-vidék különleges éghajlati, meteorológiai és egyéb természeti adottságai különösen kedveznek. Az említett kedvező körülmények és a hagyomány azt eredményezte, hogy a helyi lakosság különleges tapasztalatot szerzett a termék előállításában. A termék elsősorban kenhető kenyérrevalóként, sütési és főzési hozzávalóként (például a szintén jellegzetes rajnai Sauerbratenhez), és a szintén hagyományos, a Rajna-vidékre jellemző rajnai krumplilángos (Reibekuchen, nyelvjárásban: Rievkooche) köreteként kerül felhasználásra.

5.2. A termék sajátosságai:

A „Rheinisches Apfelkraut” még ma is a nemzedékről nemzedékre továbbadott, hagyományos módon készül, azaz a számos almafajta keverési arányának gondos meghatározásával és kímélő, nyomás nélküli főzéssel. Az előállítás pontosan követi az elődök által kipróbált recepteket. Ez garantálja a termék kiváló minőségét, azaz a kiegyensúlyozott ízt és az optimális kenhetőséget.

A több száz éves gyümölcstermesztő terület és az „Apfelkraut” több generációra visszanyúló előállítási módszere megalapozza a Rajna-vidéken gyártott „Apfelkraut” különleges hírnevét. A termék elsősorban a Rajna-vidéken, de annak határain túl is ismert. Ezt szakmai szervek állásfoglalása, az étlapokon, a receptekben és az online kereskedelem ajánlatában való előfordulás is alátámasztja. A termék kenhető kenyérrevalóként, illetve sütési és főzési hozzávalóként a rajnai konyha szilárd részét képezi. A „Rheinisches Apfelkraut” alkalmazása hosszú hagyományra tekint vissza, és ma is kitörölhetetlen helyet foglal el a gasztronómiában és a fogyasztók tudatában. A „Rheinischer Sauerbraten“ receptjében hozzávalóként szerepel.

Kizárólag egész almából és körtéből készítik, és csak egészséges, teljesen érett almák és körték kerülnek feldolgozásra. Amennyiben a feldolgozásra a betakarítási időszakban, azaz a nyár végétől november közepéig kerül sor, friss gyümölcsöt használnak. Ha tavasszal végzik a feldolgozást, szintén csak egész gyümölcsöket használnak, nem használnak félkész árut. A gyümölcs ebben az esetben kizárólag hűtőházakból származik.

5.3. A földrajzi terület és (OEM esetében) a termék minősége vagy jellemzői közötti, vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A „Rheinisches Apfelkraut” hírnevének alapját a termék és a gyártási helye közti különleges kapocs képezi. A több száz éves gyümölcstermesztő terület és az „Apfelkraut” több generációra visszanyúló előállítási módszere megalapozza a Rajna-vidéken gyártott „Apfelkraut” különleges hírnevét. A termék elsősorban a Rajna-vidéken, de annak határain túl is ismert.

Hivatkozás a termékleírás közzétételére:

(Az 510/2006/EK tanácsi rendelet 5. cikkének (7) bekezdése)

Markenblatt, 2008. január 25-i 4. kötet, 7a-aa. rész, 26195. o.

http://register.dpma.de/DPMAregister/geo/detail.pdfdownload/86

(1) HL L 93., 2006.3.31., 12. o.